Casino Royale (filem 2006)

Casino Royale inggih punika filem kaping selikur saking seri film James Bond ingkang dipundamel déning EON Productions, Stillking Films lan Babelsberg Studio. Filem punika dipunsutradarani Martin Campbell, dhedhasar skénario anggitanipun Paul Haggis, Neal Purvis lan Robert Wade, dipunangkat saking novèl asesirah Casino Royale anggitanipun Ian Fleming. Wondéné juru damel filem punika Michael G. Wilson lan Barbara Broccoli. Ingkang maragani filem punika antawisipun Daniel Craig, Eva Green, Mads Mikkelsen, Judi Dench, Jeffrey Wright, lan Giancarlo Giannini.

Casino Royale punika filem kaping pisan kagemipun Daniel Craig minangka agèn 007 James Bond, nggantosi Pierce Brosnan. Ugi filem kaping gangsal saking Judi Dench minangka M lan kapisan sayuk karya kaliyan Daniel Craig. Casino Royale dipungiyaraken kaping pisan ing London surya 14 Novèmber 2006 lan dipunbabar ing Inggris lan Amérikah Sarékat surya 17 Novèmber 2006. Sasampunipun kababar, filem punika pikantuk pangalembana saking sagung pamirsa lan juru kritik.

 Lelampahan 
Ing filem punika kacariyosaken bilih James Bond (Daniel Craig) ngayahi jejibahan minangka telik sandhi, ngindhik-indhik satunggalipun téroris saking Madagaskar, Mollaka (Sebastien Foucan). Amargi mboten jumbuh kaliyan ingkang dipunkajengaken, lajeng Bond ngayahi jejibahan punika piyambakan, madosi lan ngempalaken katrangan ngengingi teroris saking M-16.

Kanthi nyepeng katrangan punika, lajeng Bond tumuju wonten Nassau, Bahamas saperlu manggihi Alex Dimitrios (Simon Abkarian) lan pacanganipun, Solange (Caterina Murino). Bond ugi mangertos bilih Dimitrios wonten sesambetan kaliyan Le Chiffre (Mads Mikkelsen), salah satunggalipun juragan bank lan cukong ingkang kathah ngragati kagiyatan para teroris sadonya.

Adhedhasar laporan saking intelijen, Le Chiffre ngrancang lan ngempalaken ardhana lumantar kagiyatan main (judi) kanthi totohan inggil ing Le Casino Royale i Montenegro. Bond, sesarengan Vesper Lynd (Eva Green), René Mathis (Giancarlo Giannini) lan agèn CIA Felix Leiter (Jeffrey Wright), dipundhapuk ngasoraken Le Chiffre ingkang badhé ngobrak-abrik pranatan organisasi punika.

 Ingkang maragani 
 Daniel Craig-James Bond
 Eva Green-Vesper Lynd
 Mads Mikkelsen-Le Chiffre
 Judi Dench-M
 Giancarlo Giannini-René Mathis
 Jeffrey Wright-Felix Leiter
 Simon Abkarian-Alex Dimitrios
 Caterina Murino-Solange Dimitrios
 Ivana Miličević-Valenka
 Isaach de Bankolé-Steven Obanno
 Jesper Christensen-Mr. White
 Sébastien Foucan-Mollaka
 Tobias Menzies-Villiers

 Latar wingking 
Film Casino Royale nampi pangalembana saé saking para pamirsa lan juru kritik. Adhedhasar cathetan saking Rotten Tomatoes, 91% pamirsa filem punika remen, dhedhasar 246 praté juru kritik, kanthi rata-rata 7.9/10. Wondéné ing Metacritic, filem punika pikantuk biji 80 saking 100, dhedhasar pratélanipun 46 juru kritik. CinemaScore maringi filem punika biji "A-" saking para pamirsa, antawisipun A+ dumugi F.

Filem Casino Royale kasil ngempalaken arta $167,445,960 saking Amérika Lèr lan $431,600,000 ing nagari sanès. Gunggung pangempalan arta ngancik $599,045,960, nglangkungi wragad ingkang namung medal $150 yuta. Ing panggiyaran Setu dalu, filem punika ngempalaken $40,833,156, mlebet urutan kaping kalih box office sasampunipun Happy Feet.

 Rujukan 

 Pranala njawi 
 Situs Resmi James Bond





Kategori:Film berbahasa Inggris
Kategori:Film Britania Raya taun 2006
Kategori:Film Britania Raya
Kategori:Film James Bond
Kategori:Artikel Wiki Mrebawani II kalamangsa 1